CELEX: 32019D0968
Language: da
Date: 2019-06-06 00:00:00
Title: Rådets gennemførelsesafgørelse (EU) 2019/968 af 6. juni 2019 om elektronisk udveksling med Det Forenede Kongerige af DNA-oplysninger

13.6.2019   
               
               
                  DA
               
               
                  Den Europæiske Unions Tidende
               
               
                  L 156/8
               
            
         RÅDETS GENNEMFØRELSESAFGØRELSE (EU) 2019/968
         af 6. juni 2019
         om elektronisk udveksling med Det Forenede Kongerige af DNA-oplysninger
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (1), særlig artikel 33,
         under henvisning til udtalelse fra Europa-Parlamentet (2), og
         ud fra følgende betragtninger:
         
                     (1)
                  
                  
                     I henhold til artikel 25, stk. 2, i afgørelse 2008/615/RIA må levering af personoplysninger som omhandlet i nævnte afgørelse ikke ske, før de almindelige bestemmelser om databeskyttelse fastsat i nævnte afgørelses kapitel 6 er gennemført i den nationale lovgivning på de berørte medlemsstaters område.
                  
               
                     (2)
                  
                  
                     Artikel 20 i afgørelse 2008/616/RIA (3) bestemmer, at kontrollen af, at den i betragtning 1 omhandlede betingelse er opfyldt for så vidt angår elektronisk dataudveksling i henhold til kapitel 2 i afgørelse 2008/615/RIA, skal ske på grundlag af en evalueringsrapport, der baseres på et spørgeskema, et evalueringsbesøg og en forsøgsfase.
                  
               
                     (3)
                  
                  
                     Det Forenede Kongerige har meddelt Generalsekretariatet for Rådet, hvilke nationale DNA-analysedatabaser artikel 2-6 i afgørelse 2008/615/RIA finder anvendelse på, og betingelserne for elektronisk søgning som omhandlet i artikel 3, stk. 1, i afgørelsen i overensstemmelse med artikel 36, stk. 2, i nævnte afgørelse.
                  
               
                     (4)
                  
                  
                     I henhold til kapitel 4, punkt 1.1, i bilaget til afgørelse 2008/616/RIA vedrører det spørgeskema, der udarbejdes af den relevante arbejdsgruppe i Rådet, hver af de elektroniske dataudvekslinger, og det skal besvares af en medlemsstat, så snart den mener, at den opfylder forudsætningerne for dataudveksling i den relevante datakategori.
                  
               
                     (5)
                  
                  
                     Det Forenede Kongerige har besvaret spørgeskemaet om databeskyttelse og spørgeskemaet om udveksling af DNA-oplysninger.
                  
               
                     (6)
                  
                  
                     Det Forenede Kongerige har gennemført en vellykket forsøgsfase med Østrig og Tyskland.
                  
               
                     (7)
                  
                  
                     Der er blevet gennemført et evalueringsbesøg i Det Forenede Kongerige, og den østrigske, tyske og franske evalueringsgruppe har udarbejdet en rapport om evalueringsbesøget, som er blevet sendt til den relevante arbejdsgruppe i Rådet.
                  
               
                     (8)
                  
                  
                     Rådet har fået forelagt en samlet evalueringsrapport, som opsummerer resultaterne af spørgeskemaet, evalueringsbesøget og forsøgsfasen vedrørende udveksling af DNA-oplysninger.
                  
               
                     (9)
                  
                  
                     Den 11. oktober 2018 konkluderede Rådet efter at have taget samtykket fra alle medlemsstater, som er bundet af afgørelse 2008/615/RIA, til efterretning, at Det Forenede Kongerige fuldt ud har gennemført de almindelige bestemmelser om databeskyttelse i kapitel 6 i afgørelse 2008/615/RIA.
                     Rådet anmodede desuden om, at Det Forenede Kongerige inden for 12 måneder fra iværksættelsen af den elektroniske dataudveksling tager sin politik med udelukkelse af mistænktes profiler fra den elektroniske udveksling af DNA-oplysninger op til revision i lyset af den operationelle erfaring med dataudveksling via Prümsystemet og forklaringerne i evalueringsbesøgsrapporten.
                  
               
                     (10)
                  
                  
                     Med henblik på elektronisk søgning af DNA-oplysninger bør Det Forenede Kongerige derfor have ret til at modtage og levere personoplysninger i henhold til artikel 3 og 4 i afgørelse 2008/615/RIA. I betragtning af den praktiske og operationelle betydning af medtagningen af mistænktes profiler i elektronisk DNA-dataudveksling for den offentlige sikkerhed, navnlig med hensyn til at bekæmpe terrorisme og grænseoverskridende kriminalitet, bør Det Forenede Kongerige evaluere sin politik vedrørende udveksling af mistænktes profiler. Hvis den operationelle erfaring med DNA-dataudveksling via Prümsystemet inden for de første 12 måneder ikke har fået Det Forenede Kongerige til at meddele Rådet, at det har revideret sin politik, bør Rådet genoverveje situationen med henblik på fortsættelse eller indstilling af den elektroniske udveksling af DNA-oplysninger med Det Forenede Kongerige via Prümsystemet.
                  
               
                     (11)
                  
                  
                     Artikel 33 i afgørelse 2008/615/RIA tillægger Rådet gennemførelsesbeføjelser til at vedtage de foranstaltninger, der er nødvendige for at gennemføre nævnte afgørelse, navnlig med hensyn til modtagelse og levering af personoplysninger som fastsat i nævnte afgørelse.
                  
               
                     (12)
                  
                  
                     Da betingelserne for at udløse udøvelsen af sådanne gennemførelsesbeføjelser er opfyldt, og proceduren i den henseende er blevet fulgt, bør der vedtages en gennemførelsesafgørelse om elektronisk udveksling med Det Forenede Kongerige af DNA-oplysninger med henblik på at give denne medlemsstat mulighed for at vedblive med at modtage og levere personoplysninger i henhold til artikel 3 og 4 i afgørelse 2008/615/RIA.
                  
               
                     (13)
                  
                  
                     Afgørelse 2008/615/RIA er bindende for Danmark, Irland og Det Forenede Kongerige, som derfor deltager i vedtagelsen og anvendelsen af nærværende afgørelse, der gennemfører afgørelse 2008/615/RIA —
                  
               VEDTAGET DENNE AFGØRELSE:
         
            Artikel 1
            Med henblik på elektronisk søgning og sammenligning af DNA-oplysninger har Det Forenede Kongerige ret til at modtage og levere personoplysninger i henhold til artikel 3 og 4 i afgørelse 2008/615/RIA fra den 14. juni 2019.
         
         
            Artikel 2
            Senest den 15. juni 2020 færdiggør Det Forenede Kongerige tage en evaluering af sin politik med udelukkelse af mistænktes profiler fra den elektroniske udveksling af DNA-oplysninger.
            Hvis Det Forenede Kongerige ikke senest på den i stk. 1 omhandlede dato har meddelt Rådet, at det stiller mistænktes DNA-oplysninger til rådighed i overensstemmelse med afgørelse 2008/615/RIA, genovervejer Rådet inden for tre måneder situationen med henblik på fortsættelse eller indstilling af den elektroniske udveksling af DNA-oplysninger med Det Forenede Kongerige.
         
         
            Artikel 3
            Denne afgørelse træder i kraft dagen efter offentliggørelsen i Den Europæiske Unions Tidende.
            Denne afgørelse anvendes i overensstemmelse med traktaterne.
         
         
            Udfærdiget i Luxembourg, den 6. juni 2019.
            
               
                  På Rådets vegne
               
               A. BIRCHALL
               
                  Formand
               
            
         
         
            (1)  EUT L 210 af 6.8.2008, s. 1.
         
            (2)  Udtalelse af 12.3.2019 (endnu ikke offentliggjort i EUT).
         
            (3)  Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).